BLANCO DE ANGULO (EH Bildu, 2016-05-19):
Eskerrik asko.
Gaiari heldu aurretik, nire izenean eta EH Bilduren osoaren izenean elkartasuna eta babesa adierazi nahi diot Hasier Arraiz lankide eta lagunari. Jardun politikoa zigortu dute berriz ere, baina, zorionez, ziur naiz Hasierrek Legebiltzar honetatik kanpo ere bere ekarpen politikoa egiten jakingo duela.
Egun on guztioi. Asviamie elkartearen ordezkariak, ongi etorriak izan berriro ere areto honetara.
Gaurko honetan une historiko bat bizi izatear gaude. Legebiltzar talde guztiok aho batez aurkeztu dugu Estatuko Gorte Nagusietarako lege ekimena baliatzeko lege proposamena, amiantoaren biktimentzat konpentsazio funts bat sortzeko.
Oraingo honetan, bai Jaurlaritza, bai Legebiltzar talde guztiok ados jarri gara gai batean. Historikoa, zalantzarik gabe. Beraz, proposamen hau aurkeztu dugun modua poztekoa da. Baina benetan garrantzitsua dena, benetako gakoa proposamena bera da.
Gaixoen egoera ezagutzen dugu askotan hitz egin dugulako eta ponentziaren txostenean luze hitz egiten da honen inguruan ez bairik gabe. Eta ez dago inolako zalantzarik gaur bide luze baten amaierara heldu garela.
Estatu Espainolean parlamentu bakar batek ere ez du aurkeztu proposamen zehatz bat gai honen ingurukoa. Egia da, hainbat legegintzalditan amiantoaren kezka mahai gaineratu dela, baina jakin badakigu batzuek oposizioan daudenean eskatzen dutena gobernura heltzen direnean ez dutela betetzen.
Beraz, esan dezakegu amiantoak eragindako kaltetuek ez dutela ez erantzunik, ez kalte ordainik, ezta errekonozimendurik ere. Horregatik, gaur Legebiltzarrean ematen ari garen pausoa poztekoa eta balioan jartzekoa da.
Lehendabizikoz eta aho batez Estatu Espainolari eskatzen zaiolako konpentsazio funts bat sortzea amiantoak eragindako gaixoei kalte-ordaina emateko. Legebiltzar talde guztiok aurkeztu dugun lege ekimen honen bidez, konpentsazio funtsaren bidez erdietsiko da bide judiziala itxita duten familia edo langileek, enpresarik ez dutenez kalte ordainari erreklamatzeko, kaltea konpentsatua ikustea eta kalte-ordaina lortzea.
Bazen garaia amiantoak eragindako kaltetuen eta euren familien mina, kaltea eta kostea, ez judiziala bakarrik, baita emozionala ere konpentsatzeko.
Ezin dugu ahantzi, beste askotan ere esan dugun legez, familia horien sufrimendua benetan oso egoera gogorra bizi behar izaten dutelako eta konpentsazio funts honekin egoera konpondu ez bada ere, gutxienez arinduko da.
Legebiltzarrean adostu dugu funtsaren beharra, baita eredua ere. Proposatzen dugun eredua Frantziako funtsa arautzen duen legearen oinarritzen da. EH Bildurentzat onartuko dugun proposamenak neurri handi batean jasotzen du azken sei urte honetan amiantoak eragindako kaltetuek eskatu izan digutena.
Ez dugu amaitu nahi kaltetuak oro har eta Asviamie elkartea aipatu gabe, eskertzekoa delako kaltetuek gurekiko izandako pazientzia, pertseberantzia eta elkar ulertzea.
Amaitzeko, amiantoaren inguruan hitz egin dugun bakoitzean nabarmendu dugu amiantoa hiltzaile isila dela. Eta zoritxarrez, gizartea ez da horren jabe; isila denez, isilik pasatzen da gizartetik, inor edo oso jende gutxi entzun gabe.
Eta gaurko honetan kaltetuen bozgorailua izango gara, gizarteak eta erakundeek entzun dezaten.
Eskerrik asko.